郡樓望嵩少作
作者：宋庠
朝代：宋

paragraphs: 曠蕩三河闊，東西二室連。
埋雲峰樹短，抱日嶺霞鮮。
黛壓周南野，嵐薰鞏右天。
崢嶸元氣外，磅礴太虛前。
斜麓橫包壑，傾崖碧逗煙。
巢荒堯客隠，笙斷洛儲仙。
夙尚臨風結，幽懷傃里縣。
功名青史後，才器散樗邊。
整頓登山屐，簽題煉藥篇。
采芝應有路，種玉得無田。
喻指存真契，如灰息世緣。
寄聲鸞鶴侶，千載共來旋。